Γνωμοδότηση της Ευρωπαϊκής Οικονομικής και Κοινωνικής Επιτροπής για την "Πρόταση κανονισμού του Συμβουλίου για τη διόρθωση του κανονισμού (ΕΚ) αριθ. 2200/96 σχετικά με την ημερομηνία έναρξης της μεταβατικής περιόδου που καθορίστηκε για την αναγνώριση των οργανώσεων παραγωγών"

(COM(2002) 252 τελικό - 2002/0111 (CNS))

(2003/C 61/10)

Στις 15 Ιουλίου 2002, και σύμφωνα με το άρθρο 37 της Συνθήκης για την ίδρυση της Ευρωπαϊκής Κοινότητας, το Συμβούλιο αποφάσισε να ζητήσει γνωμοδότηση της Ευρωπαϊκής Οικονομικής και Κοινωνικής Επιτροπής για την ανωτέρω πρόταση.

Το τμήμα "Γεωργία, ανάπτυξη της υπαίθρου, περιβάλλον", στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 29 Αυγούστου 2002, με βάση εισηγητική έκθεση του κ. de las Heras Cabañas.

Κατά την 393η σύνοδο ολομέλειας της 18ης και 19ης Σεπτεμβρίου 2002 (συνεδρίαση της 18ης Σεπτεμβρίου), η Οικονομική και Κοινωνική Επιτροπή υιοθέτησε την ακόλουθη γνωμοδότηση με 129 ψήφους υπέρ και 3 αποχές.

1. Εισαγωγή

1.1. Το σχέδιο κανονισμού του Συμβουλίου τροποποιεί το άρθρο 13 του κανονισμού (ΕΚ) αριθ. 2200/96(1), το οποίο αφορά τις οργανώσεις παραγωγών (ΟΠ) που είχαν αναγνωριστεί δυνάμει του Κανονισμού (ΕΟΚ) αριθ. 1035/72(2), αλλά οι οποίες δεν πληρούσαν, κατά την ημερομηνία έναρξης ισχύος του κανονισμού (ΕΚ) αριθ. 2200/96, τις απαιτήσεις που ο κανονισμός αυτός θεσπίζει για την άμεση και οριστική αναγνώριση. Για τούτο, το άρθρο 13 του Κανονισμού (ΕΚ) αριθ. 2200/96 επιτρέπει στις εν λόγω ΟΠ να συνεχίσουν να λειτουργούν κατά τη διάρκεια μεταβατικής περιόδου δύο ετών, η οποία δύναται να παραταθεί έως και για πέντε έτη εάν η ΟΠ παρουσιάσει σχέδιο δράσης. Οι μεταβατικές αυτές περίοδοι υπολογίζονται από την ημερομηνία έναρξης ισχύος του κανονισμού αυτού, δηλ. από τις 21 Νοεμβρίου 1996.

1.2. Η Επιτροπή, με την τροποποίηση που προτείνει, επιδιώκει τη διόρθωση ενός σφάλματος στις ημερομηνίες έναρξης των εν λόγω μεταβατικών περιόδων, μεταθέτοντάς τις στην 1 Ιανουαρίου 1997, η οποία αντιστοιχεί στην ημερομηνία εφαρμογής του κανονισμού (ΕΚ) αριθ. 2200/96, προκειμένου να αποτραπούν ενδεχόμενες επιπτώσεις που θα έθιγαν τα δικαιώματα των ενδιαφερομένων ΟΠ και να διασφαλιστεί η νομική ασφάλεια των δράσεών τους.

2. Γενικές παρατηρήσεις

2.1. Η ΟΚΕ επιθυμεί να υπενθυμίσει το γενικότερο προβληματισμό που αφορά τις οργανώσεις παραγωγών, οι οποίες εξακολουθούν να συνιστούν τον ακρογωνιαίο λίθο της ΚΟΑ των οπωροκηπευτικών, δεδομένου ότι η μεταρρύθμιση του 1996 δεν επέτυχε πλήρως τους στόχους της οργάνωσης και συγκέντρωσης της προσφοράς, ούτε και τη βελτίωση της αποδοτικότητας των ΟΠ, ενώ το σύστημα διανομής καθίσταται ολοένα και πιο συγκεντρωμένο.

2.2. Ως εκ τούτου, τα κίνητρα για τη σύσταση οργανώσεων παραγωγών, για τις μορφές συνεργασίας μεταξύ ΟΠ, για τις συγχωνεύσεις ΟΠ και για τις κοινοπραξίες τους, θα πρέπει να αποτελέσουν μέτρα προς υιοθέτηση.

2.3. Προκειμένου να δοθούν κίνητρα για την ανάπτυξη συνεργασιών μεταξύ ΟΠ και για την αύξηση της αποδοτικότητάς τους, θα πρέπει να προσαρμοστούν κατάλληλα τα κριτήρια αναγνώρισης και να διασφαλιστεί η συμμετοχή των παραγωγών στη λειτουργία των ΟΠ και η άσκηση του δημοκρατικού ελέγχου.

2.4. Θα ήταν σκόπιμο να μελετηθεί, στο χώρο των παραγωγών περιοχών, ποια είναι τα υφιστάμενα εμπόδια και τι κίνητρα μπορούν να θεσπιστούν, μέσω ειδικών προγραμμάτων, που να ωθήσουν μεγαλύτερο αριθμό παραγωγών να συνεταιριστούν οικειοθελώς με τις ΟΠ και να αυξήσουν το μέγεθος των ΟΠ αυτών.

3. Ειδικές παρατηρήσεις

3.1. Η ΕΟΚΕ συμφωνεί με το πνεύμα της πρότασης της Επιτροπής. Υπενθυμίζει όμως ότι και οι δύο μεταβατικές περίοδοι έχουν λήξει και, επομένως, εκφράζει τη λύπη της για το γεγονός ότι η Επιτροπή καθυστέρησε να διορθώσει το σφάλμα στην ημερομηνία έναρξης της μεταβατικής περιόδου για την αναγνώριση των ΟΠ που είχαν αναγνωριστεί δυνάμει του κανονισμού (ΕΟΚ) αριθ. 1035/72, αλλά που δεν πληρούσαν, κατά την ημερομηνία έναρξης της ισχύος του κανονισμού (ΕΚ) αριθ. 2200/96, τις απαιτήσεις για την άμεση αναγνώρισή τους.

3.2. Η τροποποίηση του Κανονισμού, που γίνεται εκ των υστέρων, έχει αναδρομικό χαρακτήρα και ενδέχεται να προκαλέσει διακριτική μεταχείριση μεταξύ των ΟΠ εκείνων που συμμορφώθηκαν εγκαίρως με τις ισχύουσες διατάξεις χωρίς να πραγματοποιήσουν τις δράσεις απόσυρσης στις οποίες θα είχαν δικαίωμα με την προτεινόμενη διόρθωση, και των ΟΠ οι οποίες πραγματοποίησαν τις εν λόγω δράσεις απόσυρσης και για τις οποίες τώρα προτείνεται η εκ νέου θέσπιση του δικαιώματος αυτού.

3.3. Με την διόρθωση αυτή, δεν θα μπορέσουν να αρθούν οι επιπτώσεις που σημειώθηκαν στις προσπάθειες των ΟΠ για την επίτευξη της αναγνώρισης εντός της επιτρεπόμενης προθεσμίας, ούτε και θα λυθούν τα ενδεχόμενα λειτουργικά προβλήματα που ανέκυψαν από την ασυνέχεια μεταξύ των σχεδίων δράσης και των επιχειρησιακών προγραμμάτων.

4. Συμπεράσματα

4.1. Η ΕΟΚΕ συντάσσεται με το πνεύμα της πρότασης της Επιτροπής, αμφισβητεί όμως τη σκοπιμότητά της, δεδομένου ότι θεσπίζει την αρχή της διακριτικής μεταχείρισης μεταξύ οργανώσεων παραγωγών και ότι δεν θα άρει τις ενδεχόμενες επιπτώσεις που υπέστησαν οι ΟΠ που επηρεάζονται από την καθυστέρηση της διόρθωσης του σφάλματος.

4.2. Η ΕΟΚΕ καλεί την Επιτροπή να υποβάλει σύντομα προτάσεις για την προσαρμογή της ΚΟΑ, προκειμένου να επιλυθούν τα προβλήματα που υφίστανται για τις ΟΠ, λαμβάνοντας υπόψη τους προσανατολισμούς που περιλαμβάνονται στην παρούσα γνωμοδότηση.

Βρυξέλλες, 18 Σεπτεμβρίου 2002.

Ο Πρόεδρος

της Ευρωπαϊκής Οικονομικής και Κοινωνικής Επιτροπής

Göke Frerichs

(1) ΕΕ L 297 της 21.11.1996.

(2) ΕΕ L 118 της 20.5.1972.